Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 26/11/8806	Košice, 16.1.2013
EEČ : 2-65-33-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
- v  obci Hrašovík, v období od 5.7.2010 do 4.1.2011 v rodinnom dome s popisným číslom 1 zamenil na kryte nemeraných častí meradla číslo 8283190, 3 ks overovacích znakov t.j. plomby, ktoré nie sú identické s overovacími znakmi metrologického strediska, ktorými sa zabezpečujú meradlá pri ich overovaní a distribúcií do obehu a zároveň v uvedenom období neoprávnene odoberal elektrinu, čím takto svojim konaním spôsobil Východoslovenskej distribučnej a.s. XXXXX škodu na odcudzenej elekrine vo výške 778,11 €

lebo je trestné stíhanie neprípustné podľa § 9 odsek 1 písmeno d
Odôvodnenie:
          Uznesením povereného príslušníka Okresného riaditeľstva Policajného zboru v Košiciach - okolie, Odbor poriadkovej polície, Obvodné oddelenie PZ  Bidovce  sp. zn. ORP-18/BI-KS-2011 zo 4.1.2011 bolo začaté trestné stíhanie a následne dňa 3.3.2011 bolo vznesené obvinenie XXXXX  pre prečin krádeže podľa § 212 ods. 2 písm. e/  Trestného zákona v jednočinnom súbehu s prečinom falšovania a pozmeňovania kontrolných technických opatrení na označenie tovaru podľa § 275 ods. 1  Trestného zákona,  na vyššie uvedenom skutkovom základe.

             Po skončení skráteného vyšetrovania predložil poverený policajt Okresného riaditeľstva Policajného zboru v Košiciach - okolie, Odbor poriadkovej polície, Obvodné oddelenie PZ  Bidovce  na tunajšiu prokuratúru dňa 15.1.2013 vyšetrovací spis s návrhom na zastavenie trestného stíhania podľa § 215 ods. 1 písm. d/ Trestného poriadku.
             
             Vykonaným dokazovaním, výsluchom obvineného, poškodeného a svedkov, zabezpečením znaleckého posudku z odboru elektrotechniky bolo preukázané, že skutok pre ktorý sa vedie trestné stíhanie sa stal, tento má znaky trestného  činu a spáchal ho obvinený.

            Z úmrtného listu zo dňa 9.1.2013 vyplýva, obvinený XXXXX, narodený XXXXX v Hrašovíku, zomrel dňa 31.12.2012. Uvedená skutočnosť je zapísaná v knihe úmrtí matričného úradu XXXXX-Západ, zväzok 29, ročník 2012 nstrana 266, por.č. 1064.

            Podľa § 215 ods.1  písm. d/ Trestné poriadku prokurátor zastaví trestné stíhanie ak je neprípustné podľa ustanovenia § 9 Trestného poriadku.

            V zmysle ustanovenia § 9 ods. 1 písm. d / Trestné poriadku trestné stíhanie nemožno začať, a ak už bolo začaté nemožno v ňom pokračovať a musí byť zastavené proti tomu, kto zomrel.

            Poukazujúc na vyššie uvedené skutočnosti  bolo potrebné rozhodnúť tak, ako sa to uvádza vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Olejníková
prokurátorka